“O‘ZMAXSUSTA’MINOT” AGENTLIGINI TUGATISh TO‘G‘RISIDA

Davlat zaxiralari tizimini boshqarishni yanada takomillashtirish va ishlari samaradorligini oshirish maqsadida Vazirlar Mahkamasi qaror qiladi: 
 1. O‘zbekiston Respublikasi Vazirlar Mahkamasi huzuridagi Davlat zaxiralarini boshqarish qo‘mitasi (“O‘zdavzaxira” qo‘mitasi)ning “O‘zmaxsusta’minot” agentligini tugatish to‘g‘risidagi taklifi qabul qilinsin. 
 2. “O‘zdavzaxira” qo‘mitasi:
 bir hafta muddatda O‘zbekiston Respublikasi Vazirlar Mahkamasi va Moliya vazirligi vakillari ishtirokida tugatish komissiyasini tashkil etsin; 
 amaldagi qonun hujjatlariga muvofiq “O‘zmaxsusta’minot” agentligini tugatish tadbirlarini amalga oshirsin; 
 tugatilayotgan Agentlikning pul mablag‘lari, mol-mulki, arxiv hujjatlari va boshqa hujjatlarining o‘z balansiga qabul qilinishini ta’minlasin; 
 Agentlikning bo‘shab qolayotgan xodimlariga belgilangan tartibga muvofiq ishga joylashishda ko‘maklashsin; 
 “O‘zmaxsusta’minot” agentligini tugatish tadbirlarining bir oy muddatda tugallanishini ta’minlasin. 
 3. “O‘zdavzaxira” qo‘mitasi markaziy apparati tuzilmasida shtatdagi xodimlari soni 6 nafar bo‘lgan Xaridlar va maxsus iste’molchilar bilan ishlash boshqarmasi tashkil etilsin. 
 Belgilab qo‘yilsinki, Xaridlar va maxsus iste’molchilar bilan ishlash boshqarmasining ta’minoti har yili “O‘zdavzaxira” qo‘mitasiga ajratiladigan budjet mablag‘lari hisobiga amalga oshiriladi. 
 4. O‘zbekiston Respublikasi Vazirlar Mahkamasi huzuridagi Davlat zaxiralarini boshqarish qo‘mitasining tashkiliy tuzilmasi va uning xodimlarining umumiy soni 56 nafar, shu jumladan boshqaruv xodimlari — 40 nafar bo‘lgan markaziy apparati tuzilmasi 1 va 2-ilovalarga muvofiq tasdiqlansin. 
 5. “O‘zdavzaxira” qo‘mitasi tugatilayotgan “O‘zmaxsusta’minot” agentligining maxsus iste’molchilarni va ijtimoiy soha muassasalarini davlat zaxirasi mahsulotlari bilan ta’minlash hamda davlat zaxiralari tizimi korxonalari uchun mahsulotlar yetkazib berish yuzasidan 2008-yilga tuzilgan shartnomalar bo‘yicha huquqiy vorisi etib belgilansin. 
 7. Vazirlar Mahkamasining “O‘zbekiston Respublikasi Vazirlar Mahkamasi huzuridagi Davlat zaxiralarini boshqarish qo‘mitasi faoliyatini tashkil etish to‘g‘risida” 2004-yil 9-martdagi 113-son qarorida (O‘zbekiston Respublikasi QT, 2004-y., 3-son, 26-modda): 
 3-bandning ikkinchi xatboshi hamda 1 va 2-ilovalar o‘z kuchini yo‘qotgan deb hisoblansin; 
 3-ilovaning 2-bandidagi “O‘zmaxsusta’minot” agentligi (Toshkent shahri)” so‘zlari chiqarib tashlansin. 
 8. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari U.U. Rozuqulov zimmasiga yuklansin.